Modus (hudobná skupina)

Modus je bratislavská rocková skupina, ktorá vznikla v roku 1967.

 História skupiny
 Vznik 
Pôvodné obsadenie skupiny bolo: Tomáš Berka, Ján Baláž, J. Kratochvíla, Peter Krutek, Tomáš "Bery" Psota, Ľubo Stankovský, Gabriel Wertlen, Miro Žbirka. Skupina na začiatku hrala cover verzie populárnych hitov konca šesťdesiatych rokov. 

 Janko Lehotský 
V roku 1972 sa k nej pripojil Ján Lehotský, ktorý sa postupne stal jej lídrom. V skupine pôsobila krátko v roku 1972 aj speváčka Eva Kostolányiová, ktorá si však v rovnakom roku založila vlastnú skupinu Hej.Kopeliovičová-Sebová, G - Bruna, M.: Tak málo stačí. Bratislava, 1995 (Kostolányiová napr. naspievala Lehotského pieseň Jesenný úsmev.) Skupina vystupovala v zložení: Ján Baláž, Vladimír Kaššay, Ján Lehotský, Ľubo Stankovský, Miro Žbirka. Repertoár skupiny sa začal rozširovať o pôvodné, slovenské piesne. 

V roku 1973 sa skupina po odchode Vladimíra Kaššaya a Ľuba Stankovského do skupiny Prognóza a Mira Žbirku do orchestra Gustáva Offermanna či do orchestra Vlada Valoviča rozpadla. Roku 1974 začal Modus znovu vystupovať v zložení: 

 Ján Lehotský - klávesy a spev
 Ján Baláž - gitara
 Ľudovít Nosko – basová gitara a spev, 
 Ľubomír Stankovský - bicie

 Vzostup popularity 
Vačšie úspechy v slovenskej populárnej hudbe začala mať skupina Modus až v roku 1976, keď sa do nej vrátil Miroslav Žbirka (rytmická gitara a spev) a prišiel Lehotského nový spevácky objav, speváčka Marika Gombitová. 

V sedemdesiatych rokoch prevažovali na popredných miestach rebríčkov v hitparádach česko-slovenskej populárnej hudby coververzie zahraničných hitov s českými (slovenskými) textami. Skupina Modus sa rozhodla produkovať pôvodnú slovenskú hudbu. Janko Lehotský ako jej hudobný skladateľ vtedy nadviazal spoluprácu s textármi Borisom Filanom, Ľubošom Zemanom a hlavne s Kamilom Peterajom, ktorý sa postupne stal dvorným textárom skupiny Modus. Skupina nahrala niekoľko nových rozhlasových nahrávok a v roku 1977 vyhrala s piesňou „Úsmev“ Bratislavskú lýru.

V roku 1977 sa ku skupine pripojili basgitarista Laco Lučenič a v roku 1979 bubeník Dušan Hájek. Skupina sa v tomto zložení stala po hudobnej stránke jednou z najvýraznejších slovenských skupín. V roku 1978 sa zúčastnila Bratislavskej lýry s piesňou „Dievčatá“, v roku 1979 s piesňou „Malý veľký vlak“, v roku 1980 získala skupina bronz so skladbou „Tajomstvo hier“. Skupina Modus sa vo vtedajšej československej ankete Zlatý slávik umiestnila na 6. (1979), 4. (1980) a 5. (1981) mieste, Miro Žbirka a hlavne Marika Gombitová sa v tomto období v tejto ankete umiestňovali tiež na popredných miestach. Nasledovali koncertné turné hlavne po vtedajších krajinách východného bloku (Bulharsko, Juhoslávia, Maďarsko, ZSSR, Poľsko) ako aj v spriatelených ázijských štátoch (Laos, Vietnam). Mali však aj koncert v NSR a zúčastnili sa na vtedajších festivaloch populárnej hudby Zlatý Orfeus (Bulharsko) a Schlagerfestival v Drážďanoch (NDR). 

Boom popularity pôvodnej slovenskej tvorby skupiny Modus, Mariky Gombitovej a Mira Žbirku vznietil záujem verejnosti aj o ďalších umelcov tohto žánru ako Elán, Taktici, Peter Nagy so skupinou Indigo, neskôr členov inej bratislavskej skupiny osemdesiatych rokov nazvanej Ventil RG, z ktorej neskôr vzišiel napr. Robo Grigorov či skupina Vidiek.

 Zlomové obdobie 
Zlomovým obdobím v histórii skupiny Modus bol odchod Mira Žbirku s Dušanom Hájkom a Lacom Lučeničom, ktorí založili spolu s Martinom Karvašom skupinu Limit, a automobilová havária Mariky Gombitovej, ktorá v období najvyššej kulminácie popularity skupine Modus znemožnila pravidelné koncertné vystúpenia.

Nasledovalo obdobie osemdesiatych rokov, keď sa v skupine striedali hudobníci a speváci ako Jirko Vana, Jozef Paulíni, Milan Vyskočáni, Ivona Novotná, Marián Greksa, svojim spevom sa zaskvel aj bubeník Ľubomír Stankovský s pesničkou „Ty, ja a môj brat“.

 Modus v histórii slovenskej popmusic 
Pre históriu slovenskej populárnej hudby má skupina Modus nesporný význam, nakoľko spolu so skupinou Collegium musicum,   a Prúdmi Pavla Hammela patrila medzi priekopníkov pôvodnej slovenskej rockovej tvorby sedemdesiatych a prvej polovice osemdesiatych rokov minulého storočia.

 Členovia skupiny 

 Stanislav Hrda - klávesy (1967–68) 
 Jano Baláž - gitara, basgitara (1967–72, 74-75, 2014- )
 Miro Žbirka - spev, gitara (1967–72, 76-81)
 Gabriel Wertlen - basgitara (1967–70)
 Ľubomír Stankovský - bicie (1967-72,74), spev (83-86), (2002-2003, 2007, 2014-2024)
 Peter Krutek - spev, trúbka (1967–70)
 Juraj Czinege - spev, saxofón, klarinet (1967)
 Tomáš „Bery“ Psota - spev, trombón (1967)
 Tomáš Berka - spev, klávesy (1968-69) 
 Eugen Kratochvíla - piano, klávesy (1969–70)
 Mikuláš Gürtler - spev (1970)
 Vladimír Kaššay - basgitara (1970–73, 83-86)
 Janko Lehotský - spev, klávesy (1972–89, 2002-2003, 2007 , 2014 )
 Ľudovít Nosko - spev, basgitara (1974, 2002-03, 2007)
 Ladislav Severa - gitara (1975)
 Laco Lučenič - basgitara (1975, 77-80, 2014-2015 )
 Cyril Zeleňák - bicie (1975)
 Karel Witz - gitara (1976-1978) (hosťujúci v 1980)
 Štefan Havaši - basgitara (1976-77)
 Miroslav Jevčák - bicie (1976–78)
 Marika Gombitová - spev (1976–83)
 Viliam Pobjecký - gitara (1977–79)
 Dušan Hájek - bicie (1979–80)

 Ján Hangóni - spev, gitara (1981–83)
 Anastasis Engonidis - basgitara (1981–83)
 Karol Morvay - spev, bicie (1981–83)
 Jiří Vana - gitara (1983–86), gitara, basgitara (2003, 2007)
 Marián Greksa - spev (1984–85)
 Milan Vyskočáni - spev (1985)
 Ivona Novotná - spev (1985–88)
 Miroslav Šulc - gitara (1987–89)
 Miroslav Valenta - gitara, klávesy (1987–89)
 Peter Palkovič - basgitara (1987–89)
 Ivan Marček - bicie (1987)
 Jozef Paulíny - spev (1987–88)
 Peter Szapu - bicie (1988)
 Peter Beláni - bicie (1988–89) 
 Iveta Sedláková - spev (1988–89)
 Marcela Březinová - spev (1989)
 Lešek Semelka - spev (1989)
 Michal Bugala - basgitara (2002) 
 Janko Lehotský junior - basgitara (2002-2003)
 Naďa Zacharová - spev (2007)
 Juraj Zaujec – gitara, spev (2015- )
 Pavol Bartovic - klávesy (2015- )
 Juraj Varga - basgitara, spev (2016- )

Hosťujúci členovia
 Imrich Diskantíni - tenor saxofón (1985)
 Ján Fabrický - bicie (1988)

 Súčasná zostava 
 Jano Baláž - gitara, spev
 Juraj Zaujec – gitara, spev 
 Pavol Bartovic - klávesy
 Martina Comisso - spev
 Nikoleta Šurinová - bicie

 Diskografia 
Štúdiové albumy
 Modus – Opus, 1979
 Balíček snov  1980
 99 zápaliek – 1981
 Záhradná kaviareň – 1983
 Najlepšie dievčatá – 1984
 Každý niečo hrá – 1985
 Vlaky s rokmi – 1986
 Keď sa raz oči dohodnú – 1988
 ReGenerácia – 2018
ako Modus (2002), Ján Lehotský
 Láv sa píše „love“ – 2002 
 Balady: Stalo sa, nestalo – 2008
Anglické coververzie
 Modus – 1980
 The Best Girls – 1985
 Everybody Plays – 1987
 Friends – 1987
Kompilácie
 Zrkadlo rokov – 1987
 Best of / volume 1 – 1995
 Best of / volume 2 – 1998
 Komplet 1 / úsmev – 1998
 Komplet 2 / modus – 1998
 Komplet 3 / balíček snov – 1999
 Komplet 4 / 99 zápaliek – 2001
 Láv sa píše love – 2002
 Balíček tónov – 2003
 Nultý album – 2023

 Referencie 

 Pozri aj 
 Bratislavská lýra

 Externé odkazy 
 Oficiálna stránka 
 Modus - facebook.sk

Kategória:Slovenské poprockové hudobné skupiny